2021. gada 3. decembrī

Latvieši kvalificējušies trešajam pasaules kausa posmam Sočos

Kā ierasts, piektdien, 3. decembrī aizritēja Nāciju kauss jeb kvalifikācijas sacensības Eberspacher pasaules kausa trešajam posmam. Par dalību sacensībās cīnījās arī četri Latvijas Izlases sportisti: Riks Kristens Rozītis, Kristers Aparjods, Sigita Bērziņa un Ulla Zirne. Elīnai Ievai Vītolai pēc treneru lēmuma šajā Nāciju kausā nebūs iespēja kvalificēties pamatsacensībām.

Situāciju par komandas sastāva maiņu komentē izlases menedžeris un treneris Kristaps Mauriņš: *“Šis lēmums tika veikts, vadoties pēc izstrādātā iekšējā kritērija. Sākot ar sezonas otro pasaules kausa posmu, atlēti, kura ir ārpus TOP 12 pamatsacensībās, proti, sliktākā rezultāta īpašnieci no latvietēm, ja vairākas mūsu izlases dalībnieces nav labako divpadsmitniekā, treneri uz nākamo kausa posmu var aizstāt ar sportisti, kas startē tikai Nāciju kausā, šajā gadījumā Ullu.*

*Ņemot vērā to, ka mēs šeit jau esam otro nedēļu pēc kārtas un visi trasi puslīdz ir iepazinuši, šo sastāva maiņu trešdien noteicām ar vienu kontroltreniņa braucienu starp Ullu un Elīnu. Ulla nobrauca ātrāk, līdz ar to izcīnija vietu komandā uz Eberspacher Pasaules kausa trešo posmu. Uz Altenbergu atkal pastāv iespēja, ka varētu notikt sastāva maiņa, bet par to varēs runāt tikai pēc dāmu sacensībām.”*

 Eberspacher pasaules kausa trešajam posmam startēt pieteikušies 169 atlēti no 27 valstīm: 56 sievietes, 53 vīrieši un 30 divvietīgās ekipāžas.

Vīru konkurencē labāko rezultātu no latviešiem uzrādīja Riks Kristens Rozītis, kurš finišēja 52.130 sekundēs un ierindojās piektajā pozīcijā. Tūlīt aiz komandas biedra iepriekšējās nedēļas Nāciju kausa uzvarētājs – Kristers Aparjods, kurš startā uzrādīja labāko laiku, bet finišā sasniedza sesto ātrāko rezultātu [+0.312].

Nāciju kausā uzvaru izcīnīja austrietis Jonass Millers (Jonas Mueller), finišējot 51.831 sekundē. Otrais – itālis Leons Felderers (Leon Felderer) [+0.047]. Trešais – mājinieks Pāvils Repilovs [+0.088].

Sieviešu konkurencē no latvietēm labākā Ulla Zirne, kura, sasniedzot 132.9 km/h, spēja finišēt 50.446 sekundēs un ierindoties devītajā pozīcijā. Tūlīt aiz tautietes, 10. vietā, uzrādot otro labāko startu – Sigita Bērziņa [+0.632]. Savukārt Eīnai Ievai Vītolai trešais ātrākais starts un izcīnīta 14. vieta [+0.770].

Nāciju kausa uzvarētāja – vāciete Nātālija Gaizenbergere (Natalie Geisenberger) [49.881]. Otrā – krieviete Jekaterina Katņikova (Ekatarina Katnikova) [+0.035], bet trešā amerikāniete Sammere Bričere (Summer Britcher) [0.211].

Pārējie sportisti ir izcīnījuši vietu stiprāko grupā pēc iegūtajiem punktiem pēdējos trijos Eberspacher pasaules kausa posmos. Stiprāko grupa – 12 dāmas, 15 vīri un 12 divvietīgās ekipāžas.

Eberspacher pasaules kausa otrajā posmā Andris un Juris Šici izcīnīja zelta godalgu, kas ļāva duetam izvirzīties līderu pozīcijā pasaules kausu kopvērtējumā.

Andris Šics*: "Mums ļoti patīk Soču trase. Mēs šeit bijām rudenī un izmēģinājām jaunas kamanas un jaunu uzstādījumu. Tā bija svarīga pieredze. Krievijas un Vācijas dueti treniņos bija ļoti spēcīgi. Drīz mēs redzēsim, kā tas izskatīsies nedēļas nogalē".*

Juris Šics: *"Oficiālajos treniņos pirms sacensībām aizvadīti tikai pieci braucieni,*

*bet esam labā formā un par laimi jau rudenī esam bijuši Soču trasē. Šī trase mums iet pie sirds, mēs to esam pierādījuši ar savu bronzas medaļu 2014. gada Ziemas olimpiskajās spēlēs. Ir jauki, ka tagad šeit esam uzvarējuši arī Pasaules kausā, mēs ceram, ka šādi turpināsim arī nākamajā nedēļas nogalē."*

Latvijas Nacionālās kamaniņu sporta izlases startiem seko līdzi tiešraidē Sportacentrs.com TV un interneta portālā Sportacentrs.com.

Sestdiena, 4. decembris

09.30 Pirmais brauciens – Divvietīgās ekipāžas
10.50 Otrais brauciens – Divvietīgās ekipāžas
12.45 Pirmais brauciens – Vīri
14.20 Otrais brauciens – Vīri

Svētdiena, 5. decembris

09.30 Pirmais brauciens – Sievietes
10.55 Otrais brauciens – Sievietes
12.30 BMW Sprinta kauss – Vīri
13.15 BMW Sprinta kauss – Divvietīgās ekipāžas

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456